Dag 6 - KiesKerk
Dag 6 – Om na mekaar om te sien
'n Gebed vir Christene tydens gedwonge afsondering
Here Jesus Christus, Seun van God,
soos U een is met die Vader en die Heilige Gees,
is U ook een met ons elkeen.
Ons bely en verkondig nou ons diep en volkome eenheid met U.
Simbool: Tekening van die Suid-Afrikaanse vlag
Ons bid vir president Cyril Ramaphosa en vir al die leiers van politieke partye in Suid-Afrika. Ons bid dat hulle wysheid en onderskeidingsvermoë sal ontvang om die sake van ons land te bestuur.
Ons sê dankie vir hierdie streng maatreëls tydens die gedwonge inperking om seker te maak ons vertraag die verspreiding van die koronavirus.
Laat ons ook na mekaar omsien deur mekaar aan te spoor tot liefde en goeie dade – Hebreërs 10:24.
As Christene is ons nie net vir ons eie geestelike lewenswandel verantwoordelik nie. Ons dra ook verantwoordelikheid vir ons medegelowiges s'n. In die woorde van die skrywer van Hebreërs moet ons na mekaar omsien deur mekaar tot liefde en goeie dade aan te spoor. Die woord paroxysmos wat hy hier vir "aanspoor" gebruik, is 'n baie sterk woord in die Grieks. Dit word soms selfs met "irriteer" vertaal. Die Nuwe Lewende Vertaling vertaal dit met "om voortdurend aandag aan mekaar te gee". Ons moet dus knaend wees in ons bemoediging van mekaar om goeie dade te doen.
Enigeen wat al probeer het om iets te doen wat nie van nature kom nie – soos om te oefen of 'n dieet te volg – weet dit is makliker as iemand dit saam met jou doen. Die kans dat jy in die winter vroeg gaan opstaan om te gaan draf is eenvoudig groter as jy weet jou oefenmaats wag vir jou. As hulle jou nie knaend herinner nie, help dit jou niks om oefenmaats te hê nie. Daarom moet gelowiges wat ernstig oor hulle geestelike groei is hulle omring met medegelowiges wat hulle daadwerklik aanspreeklik sal hou vir hulle geestelike lewe, wat hulle sal aanspoor om hulle geloof uit te leef deur goeie dade te doen en die samekomste van die gemeente by te woon (Heb 10:25).
Vader, dankie vir al my broers en susters in die geloof wat my aanspoor om geestelik te groei. Lei my om my gemeente se samekomste getrou by te woon en my geloof uit te leef deur liefde en goeie dade. Amen.
Ons is nou meer as gewoonlik op die mense in ons huis aangewese. Ons deel ruimte en tyd vir baie langer as waaraan die meeste van ons gewoond is. Ons moet dus na mekaar omsien en mekaar help om hierdie ruimte en tyd op die beste moontlike manier te gebruik. Daar was dalk dade en woorde wat die ander mense in ons huis vandag seergemaak of die dag vir hulle moeilik gemaak het. Daar is dalk dinge wat ons gedoen en gesê het wat vandag juis makliker gemaak het.
Daar is twee vrae wat ons elke dag aan die einde van die dag vir mekaar kan vra.
Die eerste is: Wat het ek vandag gedoen wat ek minder moet doen? Die tweede is: Wat het ek vandag gedoen wat ek môre meer dikwels moet doen?
Deur hierdie twee vrae deel van ons daaglikse gewoontes te maak, kan ons mekaar aanspoor tot meer liefde en goeie dade.
Verbeel jou jy is op die atletiekbaan besig om resies te hardloop, maar daar is niemand om jou aan te moedig of te ondersteun nie. Dit sal mos nie lekker wees nie. Net soos dit jou help wanneer mense jou aanspoor terwyl jy 'n wedloop hardloop, net so het ons mekaar nodig om mekaar in die lewe van elke dag aan te spoor.
• Dink aan drie komplimente wat jy vir elkeen in jou huis kan gee. Wat sal daardie komplimente wees?
• Wanneer voel dit vir jou of ander mense vir jou omgee of jou ondersteun?
• Gaan tel 'n hele paar stokkies buite op of kry 'n hand vol sosatiestokkies. Probeer nou een stokkie middeldeur breek. Maklik, nè? Neem nou 'n hele hand vol stokkies en probeer dit middeldeur breek. Nie so maklik nie, of hoe? Ons is net soos hierdie stokkies: Saam is ons sterker.
• Maak papierfiguurketting deur 'n lang strook papier te neem en dit soos 'n konsertina of waaier op te vou. Teken dan die buitelyne van 'n mensfiguur heel voor op die opgevoude papier. Maak seker die arms en bene van die figuur gaan tot by die kante van die papier. Knip nou op die lyne en vou jou papier daarna oop. Versier elke figuur verskillend. Vir meer instruksies oor hoe om so 'n papierfiguurketting te maak, gaan kyk by wikihow.com/Make-a-Paper-People-Chain